Professionshøjskolen Metropol - Metropolitan University College

Professionshøjskolen Metropol er en tidligere og nu nedlagt uddannelsesinstitution.   Den 1. marts 2018 fusionerede professionshøjskolerne Metropol og UCC og er i dag samlet under navnet Københavns Professionshøjskole. 

Professionshøjskolen Metropol var en videregående uddannelsesinstitution i København, som samlede grunduddannelser, efter- og videreuddannelser og forsknings- og udviklingsaktiviteter inden for sundhed, rehabilitering, ernæring, velfærdsteknologi, ledelse, pædagogik og socialt arbejde. 

Metropol var organiseret under ledelse af rektor Stefan Hermann og organisationen talte ca. 1000 medarbejdere og ca. 10.000 studerende inkl. kursister. Hvert år blev der optaget ca. 3.000 studerende på en af Metropols uddannelser, og dermed var det den 6. største uddannelsesinstitution i Danmark. Metropol omsatte årligt for 735 mio. kr. (december 2011).

Uddannelsesmiljøer 
Metropols uddannelser var hovedsageligt samlet på campusser i Københavns bydele Nørrebro, Frederiksberg og Indre By. Derudover havde Metropol socialrådgiveruddannelser i Hillerød og på Bornholm.

Uddannelser 
Metropol bestod af to fakulteter og ni institutter, der rummede grunduddannelser, efter- og videreuddannelser og forsknings- og udviklingsmiljøer.

Metropol tilbød en række videregående uddannelser, der retter sig mod mod dimittender fra gymnasiale uddannelser og ungdomsuddannelser, typisk i alderen 18-30 år, og som er rettet mod beskæftigelse på offentlige og private arbejdspladser:

 Administrationsøkonom
 Bachelor's Degree in Global Nutrion and Health
 Bioanalytiker
 Ergoterapeut
 Ernæring og sundhed
 Folkeskolelærer
 Fysioterapeut
 Jordemoder
 Katastrofe- og risikomanager
 Laborant
 Offentlig administration
 Natur- og kulturformidler
 Professionsbachelor i laboratorieteknologi
 Radiograf
 Socialrådgiver
 Sygeplejerske

Grunduddannelserne bestod primært af professionsbacheloruddannelser, der er normeret til 3½-4 år. Derudover udbød Metropol enkelte erhvervsakademiuddannelser normeret til 2-2½ år.

Fælles for alle grunduddannelser er, at de er professionsrettede og har samspil mellem teori og praktik. I løbet af uddannelsen får de studerende undervisning på højskolen og gennemfører et eller flere praktikophold på i alt 5-12 måneder på offentlige og private arbejdspladser inden for deres fagområde.

Efter- og videreuddannelser 

Metropol udbød også efter- og videreuddannelse for uddannede praktikere. Metropols aktiviteter på efter- og videreuddannelsesfeltet bestod af diplomuddannelser, kurser, seminarer mv. Aktiviteterne relaterede sig til grunduddannelserne og henvendte sig derfor primært til de samme faggrupper; oftest for studerende i alderen 25 år og opefter.

Historie 
Metropol var en af Danmarks syv professionshøjskoler, som blev etableret i 2008. Metropol blev dannet ved en fusion af seks uddannelsesinstitutioner: CVU Øresund, Nationalt Center for Erhvervspædagogik, Danmarks Forvaltningshøjskole, Den Sociale Højskole, Frederiksberg Seminarium og Suhrs Seminarium.

Referencer

Eksterne henvisninger 
 Professionshøjskolen Metropols hjemmeside 
 Professionshøjskolen Metropols Facebook fanpage
 Koordinerede Tilmeldings for optag

Professionshøjskoler
Uddannelsesinstitutioner i København
Etableret i 2008
Ophørt i 2018
Uddannelse i Hillerød